ઉષ્માના મમ્મી અને પપ્પા ના હ્રદય માં દુખ અને ગ્લાનિ નો ઘૂઘવતો મહાસાગર હિલોળા લઈ રહ્યો હતો પણ એમણે દુખ નું એક મોજું બહાર નહોતું આવા દીધું. ઉષ્મા આ મહાસાગર ને સ્પષ્ટ જોઈ શકતી હતી. ઉષ્મા ના મનના વિચારો એને બાળપણ ની યાદો માં ધકેલી રહ્યા હતા. હજુ હમણાં તો પપ્પા બંને ને આંગળી પકડી ને બાલમંદિર મૂકવા આવ્યા હતા, હજુ હમણાં તો જ તો મમ્મી પપ્પા સાથે આંગળી પકડી ને બજાર ખરીદી કરવા જતાં હતા ત્યારે રમકડાં માટે ની બંને ની જીદ ને હસતાં હસતાં પપ્પા એ ન્યાય આપ્યો, હજુ હમણાં જ તો બંને ની કોલેજમાં એડમિશન માટે દોડાદોડી કરી રહેલા પપ્પા નજર સમક્ષ હતા અને આ બધાય માં બધા ની પડખે રહેલી મમ્મી નજર સમક્ષ હતી. હજુ તો ભાઈ ના લગ્ન ની ખુશી અને મુદ્રા ના જન્મ ની ખુશી નો માહોલ ઓસર્યો જ નહોતો. મમ્મી પપ્પા ના આંખોમાં કેટ કેટલી આશાઓ અને અપેક્ષાઓ એ જન્મ લીધો હતો અને હવે અચાનક જ આમ ભાઈ ની અલગ રહેવાની વાત ઉષ્મા ને આજે ઉદાસ અને નિરાશ કરી રહી હતી.